taneggarut i d-yuɣ lqayed i as-d-yurwen: tesεa-as-d aqcic, Σisa, yetaɣ lḥal d ilemẓi di lweqtnni i ɣef yewweḍ Sseεdi d afellaḥ. Daɣ netta, imi yiwen uqcic kan ay sεant nutenti di tlata, akken qqarent s unecṛeḥ, yeḍḥu-d ulac wi llan am Σisa, yewwi weḥd-s amur n tasa, lḥanna, d ubuddu-agi n tlata tyemmatin. Ma d Sseεdi, ziɣenni, mačči ala di ṣṣifa kan i yelha. Asmi yufa i wul-is imdanen i deg ur yelli ddɣel, ur asen-yettbuddu ara cceṛ, xas ur ten-criken ara idammen, yesban-d ula d ṣṣfa n llxaṭer-is ama di llhedra, ama di lxudma. Walakin, lqayed yettḥadar-it: yessdukkul-it kan netta d ifellaḥen ɣef tiṭ n madden; di syen akin, yuɣal yeḥseb-it am uεeggal gar lwacul-is.